దబ్బల రాజగోపాల్ రెడ్డి
దబ్బల రాజగోపాల్ (రాజ్ రెడ్డి) (1937 జూన్ 13) ఒక కంప్యూటర్ శాస్త్రవేత్త మరియు ట్యూరింగ్ అవార్డు గ్రహీత. ఆయన కంప్యూటర్ సైన్సు మరియు కృత్రిమ మేధస్సు ("ఆర్టిఫిషియల్ ఇంటెలిజెన్స్") రంగాలలో ఖ్యాతి గడించాడు. ఆయన గత 40 సంవత్సరాలుగా స్టాన్‌ఫర్డు మరియు కార్నెగీ మిలన్ విశ్వవిద్యాలయాలలో ఆచార్యుడిగా సేవలందిస్తున్నాడు. రోబోటిక్స్ సంస్థకు డైరక్టరుగా కూడా ఉన్నాడు. ఇంటర్నేషనల్ ఇనిస్టిట్యూట్ ఆఫ్ ఇన్ఫర్మేషన్ టెక్నాలజీ ("ట్రిపుల్ ఐటీ"), హైదరాబాద్ నకు ఛైర్మన్ గా కూడా ఉన్నాడు. అల్ప అదాయ వర్గాల వారు, ప్రతిభావంతులైన యువకుల విద్యావసరాలను తీర్చడానికి రాజీవ్ గాంధీ యూనివర్సిటీ ఆఫ్ నాలెడ్జి టెక్నాలజీ స్థాపనకు సహాయం చేశాడు. ఆసియా ఖండంలో పొందిన మొదటి వ్యక్తిగా గుర్తింపు పొందాడు. ఈ అవార్డు ఆయనకు 1994 లో వచ్చింది. ఈ అవార్డు కంప్యూటర్ విజ్ఞానంలో ఇచ్చే అత్యున్నత అవార్డు. ఇది ఆయన కృత్రిమ మేథస్సు రంగంలో చేసిన కృషికి ఇవ్వబడింది.
ఎం. ఎల్. తంగప్ప
ఎం.లెనిన్ తగప్ప తమిళ రచయిత,సాహిత్య అకాడమీ అవార్డుల గ్రహీత.
అతను తమిళనాడు లోని తిరునల్వేలి జిల్లాలో కురుంపలప్పెరి గ్రామంలో 1934 మార్చి 8 న మదన్‌ పాండియన్‌ రత్నమణి దంపతులకు జన్మించాడు. అతను సెయింట్ జాన్స్ కళాశాల, పాలయంకొట్టారి లో చదివాడు. తన పదిహేనేళ్ల వయస్సులోనే అందరినీ ఆకట్టుకునే రీతిలో కవితలు రచించాడు. తమిళ మేటి కవులు భారతియార్‌, భారతిదాసన్‌, కన్నదాసన్‌లో సన్నిహితంగా మెలిగిన తంగప్పా సాహిత్య అకాడమీకి తమిళ అనువాదకునిగా చివరి దాకా సేవలందించాడు. తంగప్పా రచించిన ‘సోలైకొల్లై బొమ్మై’ అనే రచనకు 2010లో సాహిత్య అకాడమీ అవార్డు లభించింది. ఆ తర్వాత బాల సాహిత్యరచనకు గాను మరోమారు ఆయన సాహిత్య అకాడమీ అవార్డును స్వీకరించాడు. తంగప్పా రచించిన ‘ఆందైపాట్టు’ (గుడ్లగూబ పాట) అనే సాహితీ రచన తెలుగులో గుర్రం జాషువా రచించిన ‘గబ్బిలం’ రచనను తలపించే రీతిలో ఉండటం విశేషం. అతను తమిళనాడు రాష్ట్రంలోనే ఆయన పలు కళాశాలల్లో అధ్యాపకుడిగా సేవలందించాడు. అతను టాగూర్ ఆర్ట్స్ కాలేజి, భారతీదాసన్ ప్రభుత్వ మహిళా కశాశాలలో అధ్యాపకునిగా పనిచేసాడు. 50కి పైగా పుస్తకాలను రాసాడు. అతను ప్రముఖ రచయితలైన భారతి, అరవిందర్, భారతి దాసన్ కవితలను ఆంగ్లంలోకి అనువాదం చేసాడు.